钦定古今图书集成/理学汇编/文学典/第200卷 > 《罗主簿一鹗诗序》前人
## 钦定古今图书集成/理学汇编/文学典/第200卷 > 《罗主簿一鹗诗序》前人

“诗所以发性情之和也。”性情未发，诗为无声；性情既
发，诗为有声。閟于无声诗之精，宣于有声诗之迹。前
之二谢，后之二苏，其诗瓌伟卓荦，今世所脍炙，然此
句之韵之者耳。梦草池塘，精神相付属；对床风雨，意
思相怡愉。《传》曰：“立见其参于前，在舆见其倚于衡”，谢
有焉。“乐则生，生则恶可已”，苏有焉。东溪君嗜诗，叔曰北谷，而云谷又其弟。鹤鸣子和，埙龡箎应，天和流动，
雍于一堂，所谓无声之诗也。噫谢之乐不能兼苏，苏
之乐不能兼谢，东溪君合苏谢而一之，其乐庸有既
乎？若夫君所以句之韵之者，予非能诗，又焉能评？其
归问之二谷。